alexandrainst/scandi-wiki huggingface dataset:
Jørre Kjemperud

Jørre André Kjemperud (født 31. august 1968 i Vikersund) er en norsk internasjonal profesjonell sandvolleyballspiller siden 1993. Han har også spilt innendørs volleyball i Norge.

Kjemperud var makker med Are Kristoffer Hjeltnes (1993–1995). Han deltok i sandvolleyball i Sommer-OL 2000 og 2004 med Vegard Høidalen. Høidalen var hans makker (1995–2004). Kjemperud deltok i sandvolleyball i Sommer-OL 2008 med Tarjei Skarlund. Skarlund var hans makker fra 2005 til 2008. Fra og med 2009 spilte han sammen med Høidalen igjen.
 
Han er 1,88 meter høy og veier 88 kilogram.

Meritter 

VM
 2001: Bronse i Klagenfurt

EM
 1997: Gull i Roma
 1998: Bronse i Rhodos
 2000: Bronse i Bilbao
 2001: Bronse i Jesolo
 2002: Bronse i Basel
 2003: Sølv i Rethymnon

World tour
 1998: Gull i Grand Slam i Berlin
 2000: Sølv i Marseille
 2004: Sølv i Espinho
 2003: Bronse i Grand Slam i Klagenfurt
 2004: Bronse i Espinho
 2004: Bronse i Stare Jablonki
2020: 9 plass , Cook Islands i en alder av 51 og med det historisk.

OL
 2000: 9.-plass i Sydney
 2004: 9.-plass i Athen
 2008: 19.-plass i Beijing

Prøve-OL
 2003: Bronse i Athen

Kjemperud har vært inne i hovedrunden på World tour siden 1997.

Utmerkelse 
 1997: King of the beach

Referanser

Eksterne lenker 
 Kjemperud - Høidalen Ofisielle nettside
 
 Profil hos Beach Volleyball Database
 Kjemperud – Skarlunds offisielle nettside

Norske sandvolleyballspillere
Deltakere for Norge under Sommer-OL 2000
Sandvolleyballspillere under Sommer-OL 2000
Deltakere for Norge under Sommer-OL 2004
Sandvolleyballspillere under Sommer-OL 2004
Deltakere for Norge under Sommer-OL 2008
Sandvolleyballspillere under Sommer-OL 2008
Personer fra Modum kommune
Europamestere i sandvolleyball
Steinerskolen på Lillehammer

Steinerskolen på Lillehammer er en steinerskole på Lillehammer.

Skolen ble opprettet i midten av 1980-årene. I 1988 flyttet skolen midlertidig til den gamle tyskerbrakken i Fåberggaten 152. I 1995 kjøpte skolen gamle Øyre skole på Vingar, ovenfor Vingnes, på vestsiden av byen. I begynnelsen besto skolen av to bygg hvor det ble drevet undervisning. I dag har skolen seks bygg som brukes til undervisning. Steinerbarnehagen ligger rett i nærheten. Skolen har i dag ca. 100 elever.

Eksterne lenker 
Lillehammer steinerskole

Lillehammer
Friskoler i Norge
Barne- og ungdomsskoler i Innlandet
Skoler i Lillehammer
Utdanningsinstitusjoner etablert i 1992
Magne Misje

Magne Misje (født 15. mai 1933 på Misje i Øygarden, død 24. mars 2016 på Karmøy.  Han var programsekretær i NRK. Han var utdannet lærer og hadde tilleggsutdanning i norsk og pedagogikk og arbeidet som lærer og rektor ved bl.a. Skudenes ungdomsskole før han i 1977 begynte i NRK Rogaland sitt nye kontor i Haugesund, hvor han arbeidet til 1998. Misje ble kjent for mange radioprogrammer om kystkultur, fiskeri og sjøfart. Han var programansvarlig sammen med Dag Indrebø for den store serien Evig heder som NRK laget om krigsseilere. For denne fikk de SKUP-diplom i 1995. Misje var chartermedlem i Lions Club Skudeneshavn. For sin innsats ble han tildelt Lions Club sin Melvin Jones Fellowship Award Han ble også tildelt Kongens fortjenstmedalje i gull.

Bibliografi 
 Solstad rederi A/S – 25 år – 1964-1989  1989
 Krigsseglarane og fedrelandet 1996  ISBN 82-521-4763-1
 Fiskarhøvdingar langs vestlandskysten 2000  ISBN 82-91258-14-7
 "Rott jer sammen" – Norges sildesalgslag 1927-2002 2002 (sammen med Arne Johannessen)
 Solstad rederi AS : 40 år 1964-2004 2004 ISBN 82-303-0325-8

Referanser

Kilder 
 Jubilantomtale i Aftenposten Kultur 15. mai 2008 side 12

Norske sakprosaforfattere
Ansatte i NRK
Personer fra Karmøy kommune
Kongens fortjenstmedalje i gull
Gunnar Kalrasten

Gunnar Kalrasten (født 5. september 1905, død 5. mai 1964) var en norsk stortingsrepresentant og politiker for Arbeiderpartiet. Han var sønn av trelasthandler Gunerius Kalrasten (1874–1946) og Klara Dagfinrud (1888–1954). Etter folkeskolen tok han framhaldsskole i 1922. Senere fikk han kurs i skog- og jordbruk, og han ble skog- og jordarbeider, drev småbruk 1930-1964, skogsarbeider og fløter i Russland 1931-1932. Fra 1941 ble han bestyrer av Biri kommunes skoger, etter krigen ble han også bestyrer for en del private skoger og bruk helt til han døde. I samme periode var han også herredsblinker.

Politiske verv i Biri 
 Medlem Biri formannskap 1933-1934, 1934-1937, 1937-1945, 1951-1955, 1955-1959, 1959-1963
 Varaordfører Biri kommunestyre 1945-1947, 1947-1951
 Nestformann i Ligningsnemnda 1928-1931
 Formann i Arbeidsledighetsnemnda 1929-1935
 Medlem av Tvistenemnda for trygdekassa Biri 1929-1945, formann fra 1945 til 1957
 Medlem i Skogrådet Biri 1933-1957
 Medlem av Skogstyret 1933-1957
 Medlem av Jordstyret 1935-1938
 Medlem i Tiltaksnemnda Biri 1945-1950
 Formann i Forsorgsstyret 1945-1957
 Medlem av Skogrådet i Gjøvik 1964
 Takstmann i Hypotekbanken fra 1945
 Medlem av Skogsnemnda i Oppland 1945-1948
 Medlem av Bestyrelsen for Norges Bank, avdeling Gjøvik 1962-1964
 Medlem av Utvalg for å undersøke påkjørsel av dyr ved NSB 1956-1957
 Styremedlem i Direktoratet for Statens skoger 1957-1964
 Formann i Biri Arbeiderparti 1931, 1934-1940, 1946-1947
 Formann i Biri AUF 1935-1940.

Organisasjonsarbeid 
 Formann i Biri skog- og landarbeiderforbund 1927-1948 (fra 1929 også formann for Snertingdalen)
 Styremedlem i Biri samvirkelag 1933-1938, hvorav formann fra 1938 til 1951. 
 Medlem av Representantskapet i Biri sparebank 1948-1964.

Stortingsverv 
 1.vararepresentant for Oppland Ap 1945-1949, møtte som representant i 1947 fram til 1950 som vararepresentant for Olav Meisdalshagen (finansminister) og Lars Magnus Moen (landbruksminister).
 Fast stortingsrepresentant for Oppland Ap fra 1950 til sin død i 1964.
 Medlem av landbrukskomiteen i to måneder i 1948, og fem dager i finans- og tollkomiteen – deretter medlem og senere sekretær i vei- og jernbanekomiteen (senere samferdselskomiteen) fra 16. mars 1948.

Eksterne lenker 
 

Ap-politikere i Oppland
Lokalpolitikere i Biri
Stortingsrepresentanter fra Ap
Stortingsrepresentanter for Oppland
Stortingsrepresentanter 1950–1953
Stortingsrepresentanter 1954–1957
Stortingsrepresentanter 1958–1961
Stortingsrepresentanter 1961–1965
Norske foreningspersoner
Tillitsvalgte i AUF
Personer fra Gjøvik kommune
Greta Molander

Greta Molander, født Greta Gunhild Lovisa Ohlson, (født 23. august 1908 i Ystad i Sverige, død 22. mars 2002 i Sandefjord) var en svensk-norsk rallykjører, forfatter, illustratør og eventyrer.

Liv og virke
Greta Molander vokste opp på farens hoteller i Ystad, Lund, Oskarshamn, Stockholm og Nyköping. Hun lærte å kjøre bil som 15-åring, og deltok første gang i et billøp i 1929 i en bil hun hadde lånt av sin far. I mars 1932 var hun nyskilt etter halvannet års ekteskap med en mye eldre mann, Walter Molander, som var reklamesjef i Bonniers forlag. Han hadde kjøpt aksjer i hennes navn for rundt 500.000 kroner i Kreugers fyrstikk-konsern, en investering hun kunne leve godt og lenge på. Molander var om bord på cruiseskipet Gripsholm i Karibia da hun fikk nyheten om at Kreuger samme måned hadde skutt seg i Paris. Molander forstod at aksjene hennes var blitt verdiløse, og at hun faktisk stod på bar bakke. Alle fra bankierer til småsparere hadde tapt penger på Kreuger-krakket som slo beina vekk under Sverige, og Molander så ingen annen utvei enn å satse på bilkjøringen som en levevei. 

I 1933 vant hun Sveriges rikspokaltävling sammenlagt i en Plymouth. Hun fikk dermed anledning til å delta i Rally Monte-Carlo i 1934 med samme bilmerke. Tilsammen deltok hun i dette løpet flere ganger fram til andre verdenskrig, og i 1937 vant hun dameklassen. Fra 1949 kom Rally Monte-Carlo i gang igjen og Greta Molander oppnådde flere gode resultater bl.a. med bilmerket SAAB. Hun deltok senere i mange ulike billøp, i Rally Monte-Carlo deltok hun i senere år også i veteranklassen. Hun deltok i alt 19 ganger i dette løpet fram til 1973.

Samtidig førte bilinteressen henne ut på lange reiser på en tid da dette var en uvanlig foreteelse. Bilturene resulterte i flere illustrerte reiseskildringer i form av bøker, blant annet Vi kör til klagomuren (1934)  og Med Helga til Haifa (norsk utgave 1945).

I 1938 giftet Greta Molander seg med nordmannen Kaare «Petrus» Barth og flyttet til Norge. Fra 1958 til 1996 var hun og ektemannen spaltister i aviser og ukeblad. De gav ut innholdet i de to bøkene Petrus og andre (1961) og Petrus på øya (1962). Molander og Barth skrev og illustrerte også barnebøker og oversatte bøker fra engelsk, blant andre av P. G. Wodehouse.

Greta Molander hadde hytte på øya Veierland utenfor Nøtterøy i Vestfold og bodde der i 1960-årene. Hun flyttet senere til Sandefjord, men tilbragte fortsatt mye tid på Veierlan

Bibliografi 
 1934: Vi kör til klagomuren 
 1942:  -fra øst til Mae West
 1943: O-ko-le-hao
 1945: Med Helga til Haifa
 1948: Sissel
 1948: Yam sing
 1949: Sissel og nattergalene
 1949: Ekspedisjon Oskar
 1950: Tuppa
 1959: Ekspedisjon Oskar
 1960: Moro i Mexico
 1961: Petrus og andre
 1962: Petrus på øya
 1970: Glad og lett
 1979: 10 små reiser

Referanser

Litteratur 
 Elsebeth Danielsen: Greta Molander – et liv i førersetet, biografi, Cappelen Damm 2008

Eksterne lenker 
 
 
  Litt mer om Greta Molander

Norske rallyførere
Norske sakprosaforfattere
Svenske rallyførere
Personer fra Ystad
Veierland
Uspenskijkatedralen (Helsingfors)

Uspenskijkatedralen (finsk: Uspenskin katedraali, russisk: Успенский собор) er hovedkirke for Helsingfors' ortodokse menighet, og domkirke for Helsingfors' ortodokse bispedømme. Katedralen ligger på Skatudden, nær Salutorget i Helsingfors sentrum; og sto ferdig i 1868.

Uspenskijkatedralen er Nord- og Vest-Europas største ortodokse kirke, og bygningen i rød teglstein med de gyldne kuplene er et a de mest synlige tegnene på den russiske innflytelsen i Finlands historie. Kirken har 13 gyldne kupler, formet som ildluer. Kirken er tegnet og bygget av den russiske arkitekten og akademikeren Alexej M. Gornostajev. 

Kirkens navn kommer fra det slaviske ordet uspenie, som betyr «sovne inn» (dø). Katedralen er helliget til minnet om jomfru Marias innsovning, som minnes 15. august. Kirken er byens nest mest populære turistattraksjon, etter Borgbacken og foran Tempelplassens kirke. I 2006 ble Uspenskijkatedralen besøkt av 516 500 turister.

Eksterne lenker 
 
 Ortodoksi.net – Uspenskijkatedralen  
 Helsingfors' turistportal - Uspenskijkatedralen  

Ortodokse kirker i Finland
Byggverk i Helsingfors
Religiøse byggverk fra 1868
1868 i Finland
Frank Aresti

Frank Aresti er en amerikansk heavy metal gitarist.

Frank begynte med bandet Damonax og ga ut en demo, før han ble med i progressiv metal bandet Fates Warning som gitarist ifra 1986 til 1995, og deltok på 5 album. Han erstattet Victor Arduini, men ble selv ikke erstattet da Jim Matheos etter 1995 har spilt all gitar selv. Aresti har derimot vært med på diverse turneer med Fates Warning som gjestemusiker på 2000-tallet.

Aresti hadde et band som han kalte All That Is på slutten av 90-tallet. Han hadde et soloprosjekt i 2006 som han kalte Dragonspoon, og ga ut et album med samme navn. Han var gjesteartist samme år på albumet The Parallel Otherworld med bandet Eidolon. Han er fortiden involvert i thrash metalbandet Dark Day Sunday.

Diskografi 
Fates Warning
 Awaken the Guardian (1986)
 No Exit (1988) (nyutgitt 2007)
 Perfect Symmetry (1989)
 Parallels (1991)
 Inside Out (1994)

Dragonspoon
 Dragonspoon (2006)

Eksterne lenker   
 
 Dark Day Sunday på MySpace
  Frank Aresti på MySpace
 Intervju med Frank Aresti i 1999

Gitarister fra USA
Fates Warning
Heavy metal-gitarister
Kari Diesen d.y.

Kari Diesen d.y. (født 30. oktober 1939, død 11. mars 2016), også kalt «Vesle-Kari», var en norsk tekstforfatter og artist. Hun skrev blant annet norske tekster til «Tie a Yellow Ribbon Round the Ole Oak Tree» («Sett en blomst i karmen») og «Danny Boy» («Et kort sekund»), begge innspilt av Jan Henry Thoresen på singlen Polydor 2052.066 i 1973.

Bakgrunn og arbeid

Bakgrunn
Kari Diesen d.y. var datter av skuespillerne Kari og Ernst Diesen. Hun var søster til Andreas Diesen samt kusine til komikeren Harald Heide-Steen jr. og skuespilleren Anne Marit Jacobsen. Hennes barn er Ola og Pia Neegaard, fra ekteskapet med Ola Neegaard.

Karriere
Diesen var kjent som tekstforfatter i reklamebyråer og for populærlåter. I 1968 vant Kirsti Sparboe Melodi Grand Prix for tredje gang med sangen «Jeg har aldri vært så glad i noen som deg», men etter plagiatbeskyldninger trakk Diesen bidraget noen dager etter finalen.

Diesen var medlem av vokalgruppen Three Hits tidlig på 1960-tallet. Gruppen besto av hennes daværende ektemann Ola Neegaard, Kari (da med etternavnet Neegaard) og Leif Strøm. Tore Ryen og Andreas Diesen sto for tekstene gruppen brukte, mens melodiene var arrangert av Kjell Karlsen. Kjell Karlsens orkester sto for musikken når Three Hits hadde opptredener. Gruppen ga ut mange singler og ett album, og den største suksessen kom med «Militærmanøver'n» i 1964.

Kari Diesen d.y. var sentral som senterleder da kjøpesenteret Aker Brygge i Oslo ble etablert på 1980-tallet. Hun var også med på å velge ut navn på flere attraksjoner og selve navnet på familieparken Tusenfryd. På sine eldre dager turnerte hun med et program sammensatt av moren Kari Diesens viser samt et historisk foredrag om moren.

Referanser 

Norske sangere
Darryl Strawberry

Darryl Eugene Strawberry (født 12. mars 1962) er en tidligere baseballspiller i Major League Baseball, en av de største profilene i sin tid, og kjent for en rekke kontroversielle hendelser utenfor baseballbanen.

Gjennom sin 17 år lange karriere på 1980- og 1990-tallet, var han kjent som en av de største sluggerne innenfor baseballsporten, men også for glimrende spill, samt et rekke utvisninger. Strawberry var i 1986 med på å vinne «World Series» med New York Mets, i tillegg til tre «World Series» med New York Yankees i årene 1996, 1998 og 1999. Han var en populær spiller, og ble i årene 1984–1991 stemt inn på «All-Star Game». I begynnelsen av 1995 ble han utestengt i 75 dager for bruk av kokain.

Referanser

Eksterne lenker 
 
 Darryl Strawberry's offisielle webside
 The Straw Stirs – Tom Watson
 Strawberry's Field Forever – en hyllest til Darryl Strawberry

Baseballspillere fra USA
Dopingsaker
Fødsler i 1962
Norane

Norane er ei bygd i Sogndal kommune i Sogn og Fjordane. Bygda har ca. 700 innbyggere. Bygda ligger på nordsiden av Sognefjorden midt mellom Sogndal og Leikanger, og Norane skule ligger på Ylvisåker. Andre steder i bygda er Nornes, Slinde, Fardal, Ølmheim, Fimreite og Øvstedalen.

Idrettsanlegg 

I Norane er det en mindre kommunal grusbane på Nordnesfeltet og en kommunal bane på Ylvisåker som blir disponert av Norane Idrettslag. Banen blir og benyttet av Norane skule som ligger like ved. Banen har flomlys. I samme område er det sandvolleyballbane ved badeplassen og en ballbane med asfalt med kunststoffdekke. Banen er 20x40 meter og lagt til rette for volleyball, tennis, badminton, landhockey, basketball og fotball.

Idrettshus med skytebane eid av Norane idrettslag er lokalisert sammen med Norane skule.

Det er ei lysløype på 2 km for langrenn i Øvstedalen – eid av Norane Idrettslag.

Kjente personer fra Norane
Karen Marie Hjelmeseter Fylkesleder i Sogn og Fjordane Senterparti

Eksterne lenker
 Bilde av Fimreiteåsen
 Norane idrettslag
 Hallo Sogn radio

Bygder i Vestland
Bosetninger i Sogndal
Per Anders Langerød

Per Anders Torvik Langerød  (født 3. mai 1985 i Arendal) er en norsk Arbeiderpartipolitiker og organisasjonsperson som jobber for Arbeiderpartiet på Stortinget. Han har tidligere vært bystyrerepresentant i Oslo (2011-2019), leder av Grünerløkka Arbeiderparti og byrådssekretær i Oslo Kommune. Han har også tidligere vært leder av Norsk Studentunion. Langerød har også vært nestleder for AUF i Oslo og leder for Arendal AUF. Langerød har en mastergrad i statsvitenskap ved Universitetet i Oslo (2012).

Per Anders Langerød flyttet til Oslo i 2005 for å studere statsvitenskap ved Universitetet i Oslo (UiO). Han har bakgrunn som lokalpolitiker for Arbeidernes ungdomsfylking og Arbeiderpartiet og har vært aktiv i flere tverrpolitiske organisasjoner. I 2006 ble han valgt til velferdsansvarlig i Norsk Studentunion, et fulltidsverv med fokus på studenters levekår og velferdstilbud. Ved neste Landsting i NSU ble han valgt til leder for perioden 2007-2008. 

Langerød var kandidat til bystyrevalget første gang i Oslo 2011. Han ble valgt inn i Oslo bystyre for Arbeiderpartiet. For perioden 2015-2019 ble Langerød valgt inn som 1.vara, men har møtt fast i hele perioden.

Han har også arbeidet for Norges Røde Kors, og Studentsamskipnaden i Oslo og Akershus, og ble i 2019 utnevnt som byrådssekretær for byråd i Oslo, Tone Tellevik Dahl, og deretter for helsebyråd Robert Steen.

Politiske verv 
 Leder av Grünerløkka Arbeiderparti
 Medlem av Oslo Bystyre fra 2011-2019
 Styremedlem i Oslo Arbeidersamfunn. 
 Styremedlem i Baroniet Rosendal. 
 2007-2008: Leder av Norsk Studentunion (NSU)
 Nestleder av AUF i Oslo og medlem av AUFs landsstyre
 Styremedlem i Statens lånekasse for utdanning
 Styremedlem i Universitets- og høgskolerådet (UHR)
 Leder av Arendal AUF

Utøya 
Langerød overlevde massedrapene på Utøya 22. juli 2011, gjennom å hoppe i havet og svømme under vann da han ble skutt på av gjerningsmannen. I etterkant av terrorangrepene 22. juli, skrev Langerød en kronikk i Aftenposten om hvordan universitetene i større grad bør trene studentene i å delta i offentlig debatt.

Per Anders Langerød utgjorde forsiden i Aftenposten på den offisielle minnedagen etter terrorangrepene 22. juli, 21. august 2011. 29. september 2011 var Langerød i Berlin og delte ut helteprisen «Die Goldene Henne» til Marcel Gleffe. Gleffe, som er tysk statsborger, reddet et 20-talls ungodmmer opp av vannet rundt Utøya, deriblant Per Anders Langerød.

Referanser 

Ap-politikere i Oslo
Tillitsvalgte i AUF
Personer fra Arendal kommune
Fødsler i 1985
Overlevende etter massedrapene på Utøya i 2011
Salamanca (Guanajuato)

Salamanca (Xidoo eller tepetate-stedet på otomí-språket) er en by og en kommune i den meksikanske delstaten Guanajuato. Byen ble grunnlagt av visekongen Gaspar de Zúñiga y Acevedo den 1. januar 1603 under navnet Villa de Salamanca. Folketellinger fra 2005 viser at byen hadde et innbyggertall på 143 838.

Referanser 

Byer i Guanajuato
Kommuner i Guanajuato
Bosetninger etablert i 1603
MobileMe

MobileMe var et abonnement-basert samling av elektroniske tjenester og programvare som ble tilbudt av Apple. MobileMe ble annonsert på WWDC 2008, og erstattet .Mac-tjenesten 9. juli 2008. Alle eksisterende .Mac-medlemmer ble flyttet til MobileMe automatisk.

30. Juni 2012 opphørte MobileMe og ble erstattet av iCloud.

Funksjoner  
 Lagring 
 20 GB online lagringsplass med 200 GB månedlige overføringer. Familie pakken inkluderer dette for den største brukeren, samt 5 GB lagring og 50 GB overføringen for hver bruker (opptil fire ekstra brukere) 

 Mail 
  Push Mail. Inkluderer @me.com e-postadresse (.Mac-brukere også beholde @mac.com adressen 

 Adressebok 
 Adressebok (Push). Når en kontakt er lagt til eller endret den oppdateres umiddelbart på alle brukerens enheter. 

 Kalender 
 Kalender (Push). Når en kalender avtale er lagt til eller endret den oppdateres umiddelbart på alle brukerens enheter. 

 Gallery 
 Offentlig fotogalleri. Bilder kan lastes opp på nettleser eller synkronisert med iPhoto på Apple Macintosh og ved å sende den fra iPhone og iPod touch. 

 iDisk 
 iDisk, som er tilgjengelig via en nettleser, Finder på en Mac, eller som en ekstern disk i Microsoft Windows. iDisk kan også dele filer via e-post til en kobling til den tiltenkte mottakeren. En annen funksjon er å sette en utløpsdato på lenken. Dette betyr tilgang til filen vil stoppe etter et angitt antall nedlastinger eller etter bestemte tidsperioden. 

 Web 2,0 
 MobileMe bruker  Ajax for å forsøke å simulere utseendet og preget av desktop-applikasjoner på brukerens nettleser. 

 Nettleserstøtte 
 Støttede nettlesere er:  Safari 3 eller nyere (Mac + PC),  Firefox 2 eller nyere (Mac + PC), eller Internet Explorer 7 (PC) eller senere.

Synkronisering
Med MobileMe  kan man synkronisere:
Bokmerker fra Safari (Mac + PC) og Internet Explorer (PC)
Kalender
Kontakter fra Adressebok
Dashboard widgeter
Dock objekter
Nøkkelringer
Epostkontoer
Epostregler, signaturer og smartepostkasser fra Mail
Notater
Innstillinger i valgpanelet

Apple
Cuneo

Cuneo (piemontesisk Coni) er en by i Italia. Cuneo er hovedstad i provinsen Cuneo i regionen Piemonte og har om lag 55 000 innbyggere.

Byen ligger ved foten av De maritime Alpene ved elva Stura di Demonte der den renner ut fra Valle Stura. Nabokommunene er Boves, Cervasca, Vignolo, Beinette, Peveragno, Castelletto Stura, Caraglio og Tarantasca.

Referanser

Eksterne lenker 
 
 Informasjon om Cuneo

Byer i Piemonte
Kommuner i provinsen Cuneo
Fælledparken

Fælledparken  er en park på Østerbro i København som ble anlagt i årene 1908–1913 av landskapsarkitekt Edvard Glæsel i samarbeid med Københavns kommunes ingeniør Ove Kruse Nobel. De hadde vunnet en
konkurranse utskrevet av Københavns borgerrepresentasjon i 1905. Parken ble lagt på den allmenningen som tidligere utgjorde Nørrefælled, Østerfælled og Blegdamsfælled og som kommunen hadde overtatt i 1893. Området var blitt brukt til beite og militær øvelsesplass, i tidligere tider også som stedet for henrettelser. Siden 1913 har arbeiderbevegelsen hatt sine 1. mai-arrangementer i Fælledparken.

Fælledparken har et areal på cirka 58 hektar og har vært fredet siden 1963.

I nærheten av Fælledparken ligger Danmarks nasjonalstadion, Parken, hvor det danske landslaget i fotball og fotballklubben FC København har hjemmebane.

Fælledparkens sydlige del var frem til 2007 også landingsplass for Flyvevåbnets redningshelikoptre. Det har nå blitt bygget en egen helikopterlandingsplass på Rigshospitalet.

Referanser

Eksterne lenker 
 
 Fælledparken, informasjon fra Danmarks Naturfredningsforening
 Fælledparken, informasjon fra Københavns Kommune

Parker i København
Østerbro
Etableringer i 1914
1914 i Danmark
Otto von Rosen

Otto von Rosen (født 11. mai 1884 i Solna i Sverige, død 26. mai 1963 i Breared i Halland) var en svensk baron som ble arrestert som en mistenkelig person i Karasjok i Norge i 1917, under første verdenskrig. Det viste seg senere at han var i besittelse av utstyr for sabotasje. Saken var den første av en serie store spionsaker som vakte stor oppmerksomhet i Norge i 1917.

Liv og virke 
Rosen var svensk offiser og skytter. I 1908 deltok han i skytekonkurransene under OL i London. Under første verdenskrig gikk han i tysk tjeneste og ble sendt til Tornedalen. På nordkalotten skal han blant annet ha utført sabotasje mot Murmansk-jernbanen i Russland. Etter første verdenskrig bodde Rosen i Danzig, men flyttet tilbake til Sverige i 1939.

von Rosen-affæren 
I januar 1917 ble Rosen og to finner arrestert av lensmannen i Karasjok som mistenkelige personer. Bagasjen deres ble beslaglagt, og Rosen selv ble sendt til Kristiania for avhør. Her oppga han at han arbeidet for Finlands selvstendighet, og at arbeidet ble finansiert fra Tyskland. Etter tre ukers arrest ble Rosen løslatt og slapp påtale, mot at han forlot Norge umiddelbart. Dette var før man kjente til alt innholdet i bagasjen hans.

Rosens bagasje inneholdt sprengstoff i bokser merket som Svea kött, lunter, tennhetter og utstyr for brannstiftelse. Det mest oppsiktsvekkende funnet var imidlertid to esker med sukkerbiter som etter analyse viste seg å inneholde miltbrannbakterier. Sukkerbitene skulle brukes mot trekkdyrene som fraktet våpen til Russland gjennom Nord-Norge. Det var også en flaske med en væske som inneholdt tyfusbakterier i buljong.

Løslatelsen av Rosen ble senere skarpt kritisert i Stortinget.

Åtti år senere ble sukkerbitene gjenoppdaget av kuratoren ved politimuseet i Trondheim. De ble analysert, og det viste seg at miltbrannbakteriene fremdeles var i live.

Se også 
 Spionasje i Norge under første verdenskrig

Referanser

Kilder 
 Hambro, Carl Joachim: Under den første verdenskrig. Oslo: Gyldendal, 1958.
 Vogt, Per: Jerntid og jobbetid. En skildring av Norge under verdenskrigen. Oslo: Johan Grundt Tanum, 1938.

Eksterne lenker 
 

Svenske offiserer
Personer fra Solna kommun
Fødsler i 1884
Dødsfall i 1963